b'\n_START_ARTICLE_\nEvropski policijski urad\n_START_PARAGRAPH_\nEvropski policijski urad, bolj znan po kratici Europol, je organizacija Evropske unije za kazenski pregon, ki obravnava informacije o kaznivih dejanjih.\n_START_SECTION_\nZgodovina\n_START_PARAGRAPH_\nEuropol je bil ustanovljen z Maastrichtsko pogodbo o Evropski uniji 7. februarja 1992. Za sede\xc5\xbe organizacije je bilo izbrano nizozemsko mesto Haag. Za\xc4\x8dasno je za\xc4\x8del Europol delovati 3. januarja 1994, sprva pa je v okviru te organizacije delovala samo slu\xc5\xbeba za droge. Postopoma so se pristojnosti organizacije \xc5\xa1irile tudi na druga pomembna podro\xc4\x8dja kriminalitete. S 1. januarjem 2002 so se njegova pooblastila raz\xc5\xa1irila na obravnavanje vseh resnih oblik mednarodnega kriminala. Konvencijo o Europolu so ratificirale vse dr\xc5\xbeave \xc4\x8dlanice EU, veljati pa je za\xc4\x8dela 1. oktobra 1998. Po sprejetju ve\xc4\x8d pravnih aktov, povezanih s Konvencijo, je Europol 1. julija 1999 za\xc4\x8del v celoti opravljati svojo dejavnost. Leta 2007 sta Konvencijo o Europolu ratifivirali \xc5\xa1e Bolgarija in Romunija, tako da od tega leta naprej Europol deluje na tleh 27 evropskih dr\xc5\xbeav._NEWLINE_Kmalu za tem je bila sprejeta odlo\xc4\x8ditev, da bo Europol s 1. januarjem 2010 postal polnopravna agencija Evropske unije. V tem primeru bo namre\xc4\x8d la\xc5\xbeje vpeljavati reforme, ki jih je trenutno potrebno vpeljevati z amandmaji h Konvenciji.\n_START_SECTION_\nNamen in naloge Europola\n_START_PARAGRAPH_\nNamen Europola je izbolj\xc5\xa1ati u\xc4\x8dinkovitost in sodelovanje med pristojnimi organi dr\xc5\xbeav \xc4\x8dlanic pri prepre\xc4\x8devanju hudih oblik mednarodnega organiziranega kriminala in terorizma ter v boju proti njim. Europol se tako financira s prispevki dr\xc5\xbeav \xc4\x8dlanic v skladu z njihovimi BDP. Prora\xc4\x8dun Europola za leto 2003 je zna\xc5\xa1al 55,5 milijonov evrov, za leto 2007 70,5 milijonov , za leto 2008 pa 66,4 milijonov. Za nadzor obveznosti in izpla\xc4\x8dila odhodkov ter ustvarjanje in zbiranje prihodkov Europola je odgovoren finan\xc4\x8dni nadzornik, ki ga mora soglasno imenovati Upravni odbor._NEWLINE_Naloga Europola je \xc4\x8dim ve\xc4\x8d prispevati na podro\xc4\x8dju ukrepov kazenskega pregona v Evropski uniji proti organiziranemu kriminalu in terorizmu, predvsem v boju proti delovanju organiziranih kriminalnih zdru\xc5\xbeb. Tako sodeluje tudi v akcijah proti nedovoljenim mre\xc5\xbeam ilegalnega priseljevanja, ponarejanju denarja in drugih pla\xc4\x8dilnih sredstev, trgovini z ljudmi, vklju\xc4\x8dno z otro\xc5\xa1ko pornografijo, nedovoljeni trgovini z motornimi vozili, pranju denarja in drugih akcijah, v katerih sodeluje z nacionalnimi policijami ter drugimi organizacijami.\n_START_SECTION_\nVodstvo\n_START_PARAGRAPH_\nDirektorat Europola imenuje Svet Evropske unije, trenutno (junij 2008) pa ga sestavljajo direktor Max-Peter Ratzel (Nem\xc4\x8dija), ter namestnika direktorja Mariano Simancas (\xc5\xa0panija), Michel Quill\xc3\xa9 (Francija) ter Eugenio Orlandi (Italija)._NEWLINE_Europol trenutno sestavlja 612 ljudi, od katerih je 118 uradnikov za zvezo iz razli\xc4\x8dnih organov kazenskega pregona (policija, carina, \xc5\xbeandarmerija, uradi za priseljence itd.), ostali \xc4\x8dlani pa so preiskovalci in drugi strokovnjaki. Najve\xc4\x8dji dele\xc5\xbe zaposlenih predstavljajo Nizozemci, z nekaj ve\xc4\x8d kot 130 zaposlenimi, za njimi pa so Nemci z nekaj manj kot 60 zaposlenimi ter Britanci in Belgijci z okoli 45 zaposlenimi.\n_START_SECTION_\nNadzor\n_START_PARAGRAPH_\nEuropol je odgovoren Svetu ministrov za pravosodje in notranje zadeve, v katerem so predstavniki iz vseh dr\xc5\xbeav \xc4\x8dlanic. Tako predstavlja Svet ministrov nadzorno in usmerjevalno telo Europola, vse odlo\xc4\x8ditve pa morajo biti sprejete soglasno, kar zagotavlja demokrati\xc4\x8dnost postopkov. Svet tako imenuje direktorja in namestnike direktorja ter potrjuje prora\xc4\x8dun. Letne ra\xc4\x8dunovodske izkaze revidira Skupni revizijski odbor, ki je sestavljen iz treh \xc4\x8dlanov, le-te pa imenuje Ra\xc4\x8dunsko sodi\xc5\xa1\xc4\x8de Evropskih skupnosti._NEWLINE_Upravni odbor Europola sestavlja po en predstavnik iz vsake dr\xc5\xbeave \xc4\x8dlanice, njegova splo\xc5\xa1na naloga pa je nadzorovati dejavnosti organizacije._NEWLINE_Skupni nadzorni organ, ki ga sestavljata po dva strokovnjaka za varstvo podatkov iz vsake dr\xc5\xbeave \xc4\x8dlanice, nadzoruje vsebino in uporabo vseh osebnih podatkov, ki jih hrani Europol.'